**No Man’s Sky** on Hello Gamesin kehittämä ja julkaisema seikkailu- ja selviytymispeli. Peli julkaistiin Euroopassa 10. elokuuta 2016 PlayStation 4:lle, 12. elokuuta 2016 Windowsille ja 24. heinäkuuta 2018 Xbox One:lle

Peli on julkaistu riippumattomana indie-videopelinä.

Pelin alkuperäistä prototyyppiä kehitti Hello Gamesin Sean Murray, ja sen jälkeen lisää Hello Gamesin henkilökuntaa on siirtynyt kehittämään peliä. Sony on antanut Hello Gamesille markkinointitukea, mutta Hello Games kieltäytyi muusta kehittämistuesta.

Pelaaminen
----------

Pelissä pelaajan tehtävänä on seikkailla ja selviytyä proseduraalisesti generoidussa universumissa. 
Peli on ensimmäisestä persoonasta kuvattu seikkailu- ja selviytymispeli. Pelissä tutkitaan universumia, jossa on useita galakseja ja yli 18 triljoonaa planeettaa (18x1018), joista osalla on omat eläin- ja kasvilajit. Tutkimalla ympäristöä skannerin avulla saa tietoa planeetasta, jonka voi halutessaan lähettää Atlakseen, maailmanlaaijuiseen tietokantaan, jonka voi jakaa muiden pelaajien kanssa saadakseen pelin rahaa (*units*).

Pelissä pelaajalla on käytössään avaruuspuku, rakettireppu ja monikäyttöinen työkalu joka toimii sekä aseena, kaivamisvälineenä että skannerina. Pelissä voi hankkia uusia työkaluja ja avaruusaluksia sekä päivittää tavaroitaan keräämällä materiaaleja tai ostamalla uusia osia. Avaruusalusten päivitykset mahdollistavat pääsyn lähemmäs galaksin keskustaa. 

Pelissä voi käydä kauppaa avaruusolentojen kanssa. Kommunikoidakseen avaruusolentojen kanssa pelaajan pitää ensin opetella niiden kieltä. 

Jotkin toiminnot kuten avaruusolentojen ja eläinten tappaminen tai liiallinen planeettojen kaivaminen kiinnittää planeettojen robottipoliisien (Sentinels) huomion, jolloin ne yrittävät tappaa pelaajan. Pelissä on samankaltainen etsintäkuulutusjärjestelmä kuin *Grand Theft Auto* -pelisarjassa, eli mitä enemmän rikoksia on tehnyt, sitä enemmän ja voimakkaampia poliiseja tulee perään.

Pelaajien mahdollisuutta tutkia planeettoja rajoittavat heidän aluksensa hyperavaruuslentomoottorit sekä polttoainemäärä. Pelaaja voi katsoa tähtikarttaa ja suunnitella mitä kautta lentää eteenpäin. Tähtikartalla näkyy tiedot niistä tähtijärjestelmistä, joilla muut pelaajat ovat käyneet ja pelaajilla on mahdollisuus nimetä tähtiä ja planeettoja, jolloin muut pelaajat näkevät ne jos sattuvat löytämään niitä. 

### Proseduraalisesti tuotettu universumi

Pelin satunnaisesti tuottamia eläimiä.
*No Man’s Skyn* ydin on sen virtuaalinen universumi, joka sisältää tähtiä, planeettoja ja elämänmuotoja jotka ovat kaikki tuotettu proseduraalisesti käyttäen deterministisiä algoritmeja ja satunnaisnumeron tuottajia. Yhtä siemennumeroa käytetään maailman tuottamiseen matemaattisen laskemisen avulla, poistaen tarpeen valmistaa koko universumi käsin. Tämä mahdollistaa pelille massiivisen avoimen koon: Hello Games on arvioinut että 64-bittisellä siemennumerolla, heidän virtuaalimaailma koostuu yli 18 triljoonasta planeetasta. Hello Games oli aluksi ajatellut käyttää 32-bittistä siemennumeroa, joka olisi tuottanut noin neljä miljardia planeettaa, mutta päätti käyttää 64-bittistä numeroa esitelläkseen pelinsä potentiaalisuutta, ja osittain vastauksena nettifoorumien kommentteihin, joissa epäiltiin että Hello Games ei pystyisi niin suureen pelin kokoon.

Pelaajat voivat käydä tietyllä planeetalla, jos tietävät sen galaktiset koordinaatit, ja heidän avaruusaluksensa pystyy lentämään sinne, ja löytää samat asiat kun muut pelaajat, jotka vierailevat niissä koordinaateissa, sillä koordinaatit toimivat siemennumerona planeetan pinnanmuotoihin, luontoon, kasvillisuuteen ja eläimistöön. Tämä myös mahdollistaa pelin pelaamisen ilman internet-yhteyttä, koska universumia ei ole tallennettu palvelimelle, ja kaikki asiat tuotetaan pelaajan pelatessa. Nettiyhteyden kuitenkin tarvitsee jos haluaa jakaa löytönsä muiden pelaajien kanssa Atlaksen avulla. Pelissä käytetty aika vaikuttaa myös planeettoihin, kun eliöt planeetoilla kehittyvät evolutiivisesti, ja eroosiota tapahtuu ajan kuluessa.

Koska pelin universumi on niin suuri, Hello Games arvioi että yli 99,9 % pelin planeetoista jää pelaajilta tutkimatta. Sony ei vaadi PlayStation 4 -pelaajilta PlayStation Plus -jäsenyyttä pelin pelaamiseen verkossa.

Julkaisu
--------

### Julkaisua edeltävät ja sen jälkeiset ongelmat

Noin kaksi viikkoa ennen julkaisua eräs Reddit-käyttäjä sai ostettua vuodetun version pelin PlayStation 4 -versiosta eBay-verkkohuutokaupasta noin 1 250 Yhdysvaltain dollarin hintaan ja alkoi jakaa videoita pelikokemuksistaan. Myös muut käyttäjät väittivät päässeensä käsiksi vuodettuihin versioihin ja jakoivat omia pelivideoitaan. Jotkut näistä videoista sisälsivät pelin negatiivisia elementtejä kuten toistuvia kaatumisia ja paljon lyhyemmän pelin läpäisyajan kuin mitä Hello Games oli väittänyt. Näiden raporttien perusteella monet pelin julkaisua odottavista ilmaisivat huolensa ja turhautumisensa sen johdosta että peli ei välttämättä olisikaan yhtä hyvä kuin he olivat uskoneet. Murray pyysi julkaisua odottavia faneja olemaan lukematta näitä raportteja juonipaljastusten välttämiseksi.

Jotkut pelin jälleenmyyjät myivät peliä jo ennen sen virallista julkaisupäivää ja useat pelaajat – mukaan lukien Kotaku- ja Polygon-videopelisivustojen toimittajat – suoratoistivat pelivideoita jo elokuun viidennestä päivästä alkaen. Hello Games nollasi pelin palvelimet alkutilaan ennen virallista julkaisupäivää jotta pelaajat saivat aloittaa puhtaalta pöydältä. Ennen virallista julkaisua Sony vaati verkkosivustoja poistamaan aikaisista versioista kuvattuja pelivideoita sillä perusteella, että aikaisista peliversioista kuvattu materiaali ei antanut kuluttajalle totuudenmukaista kuvaa pelistä koska Hello Gamesin näkemys valmiista pelistä toteutuisi vasta virallisena julkaisupäivänä toimitettavan päivityksen myötä. Jotkut poistetuista videoista olivat kuitenkin vain keskustelivat pelistä eivätkä sisältäneet aikaisista versioista kuvattua sisältöä. Murray ja Sony pyysivät virheellisiä poistoja anteeksi ja asia korjattiin pikaisesti.

Pelin julkaisupäivänä julkaistu ensimmäinen päivitys – jonka parissa Hello Games oli työskennellyt noin kuukauden ajan – muutti pelin proseduraalisesti luodun maailman luontikriteerejä siinä määrin että pelin aikaisempien versioiden tallennustiedostot eivät olleet yhteensopivia päivitetyn version kanssa. Päivitys poisti myös edellä mainitun Reddit-käyttäjän löytämän vian jonka vuoksi pelin pystyi läpäisemään nopeammin kuin oli tarkoitus. Jotkut toimittajat huomauttivat että päivitys muutti useita ominaisuuksia joita pelin aikaisia versioita pelanneet olivat kritisoineet ja arvelivat, että jotkin muutoksista oli tehty nimenomaan tämän kritiikin seurauksena.

Pelin faniyhteisöissä esitettiin huolia sen johdosta, että peliarvosteluja yhteen kokoavan OpenCritic-sivuston mukaan peliarvostelijoille ei lähetettäisi ilmaiskopioita arvostelujen laatimista varten ja että arvostelujen julkaisukielto olisi voimassa pelin julkaisupäivään saakka. Molemmat ovat videopeliteollisuudessa yleensä merkkejä siitä että pelin kehittäjä tai julkaisija ei usko pelin vastaavan odotuksia ja haluaa näin minimoida arvostelujen vaikutuksen ennen pelin julkaisua. Sekä Sony että OpenCritic vahvistivat kuitenkin myöhemmin että arvostelukopioita tultaisiin lähettämään ja että Sony odotti ensimmäisen päivityksen valmistumista ennen niiden lähettämistä toimittajille. Eurogamer-sivusto totesi odottaneensa arvostelukopioiden saapuvan elokuun viidenteen päivään mennessä mutta että niitä oli lykätty elokuun kahdeksanteen jotta ensimmäinen päivitys saataisiin mukaan. Tilanne johtui Eurogamerin mukaan sertifiointiprosessista jonka läpikäyntiä Sony vaatii kaikilta palvelussaan myymiltään peleiltä. Arvostelukopioiden myöhäisen saapumisajankohdan ja pelin varsin suuren koon vuoksi pelikriitikot pitivät julkaisemansa arvostelut keskeneräisinä usean päivän ajan ja antoivat pelille lopullisen numeroarvostelun vasta pelattuaan peliä omien arvioidensa mukaan tarpeeksi kauan.

Pelin moninpeliominaisuuksien olemassaolo kyseenalaistettiin pelin PlayStation 4 -version julkaisun jälkeisenä päivänä. Kaksi pelaajaa tunnistivat toistensa käyttäjänimet nimeäminsä planeettojen avulla ja yrittivät tavata toisensa samassa paikassa pelin virtuaalisessa universumissa. He varmistivat olevansa samassa paikassa Twitch.tv-suoratoistopalvelun avulla mutta eivät nähneet toisiaan. Tämän johdosta monet kyseenalaistivat Hello Gamesin ennen pelin julkaisua esittämät väitteet moninpelimahdollisuudesta. Nämä epäilykset vahvistuivat kun kävi ilmi, että pelin Limited Edition -version pakkauksessa oleva verkkopelaamisen merkitsevä PEGI-luokittelumerkintä oli peitetty tarralla. Lehdistön jäsenet esittivät useita mahdollisia syitä sille miksi pelaajat eivät nähneet toisiaan, mukaan lukien Hello Gamesin julkaisuvaiheessa raportoimat palvelinongelmat ja mahdollisuus että pelaajat olivat eri peli-instansseissa. Jotkut kuitenkin arvelivat että moninpeliominaisuus oli poistettu ennen julkaisua. Muita julkaisun jälkeen huomattuja puutteita olivat vakava ongelma pelin ennakkotilaajille annetussa avaruusaluksessa ja resurssien monistamisen mahdollistava ohjelmointivirhe. Hello Games totesi että pelaajien määrä yllätti heidät ja että he palkkasivat enemmän henkilökuntaa pelin korjaamista varten, mutta 18. elokuuta 2016 mennessä Murray tai Hello Games eivät ole kommentoineet moninpeliongelmia.

Vaikka *No Man’s Skyn* Windows-versio sisälsi enemmän grafiikka-asetuksia ja -ominaisuuksia kuin PlayStation 4 -versio, sen ensimmäinen versio kärsi suorituskykyongelmista ja peli ei joissain tapauksissa käynnistynyt lainkaan. Saman päivän aikana Hello Games tunnisti ja paikkasi useita näistä yleisistä ongelmista työskennellen samalla teknisen tuen ja muiden korjausten parissa. Murray totesi, että ensimmäiset päivitykset "keskittyisivät asiakastukeen" molemmilla alustoilla ja uusien ominaisuuksien lisääminen olisi vuorossa myöhemmin.

### Tulevaisuus

Murrayn mukaan peliin saatetaan julkaista ladattavaa sisältöä, mutta proseduraalisen sisällönluontimenetelmän vuoksi kyseessä olisivat varsinaisen sisällön sijasta uudet ominaisuudet. Ensimmäisen päivityksen julkaisun yhteydessä Hello Games sanoi tukikohtien rakentamisen ja pelaajan omistamien kuljetusalusten olevan suunniteltuja ominaisuuksia. Murray arvelee kaikkien päivitysten olevan ilmaisia, muttei rajannut mahdollista maksullisuutta pois joidenkin toistaiseksi suunnittelemattomien ominaisuuksien kohdalla.

Myrray esitti myös modaustyökalut yhtenä mahdollisena tulevaisuuden ominaisuutena, mutta totesi niiden hyödyntämismahdollisuudet rajallisiksi; pelaajat eivät esimerkiksi voisi luoda peliin uusia planeettoja. Noin viikko pelin Windows-version julkaisun jälkeen pelaajat olivat jo alkaneet tutkia pelin tiedostoja ja luoda epävirallisia modeja, joita oli mahdollista ladata ainakin yhdeltä modien jakamiseen keskittyneeltä sivustolta.

Kehittäjät ovat sanoneet harkitsevansa virtuaalitodellisuuslaitteiden tukemista pelissä, mutta eivät ole maininneet konkreettisia suunnitelmia. Murray totesi, että peli "sopisi todella hyvin yhteen" virtuaalitodellisuuden kanssa koska virtuaalitodellisuuden luoma tunne läsnäolosta pelimaailmassa "voisi luoda voimakkaita kokemuksia".

Lähteet
-------

1. ↑  Sarkar, Samit: A brief tour of a tiny corner of No Man's Sky *Polygon.com*.  1.4.2016. Vox Media Inc.. Viitattu 22.8.2016. (englanniksi)
2. ↑  Exploring the whole galaxy of "No Man's Sky" *CNN*. Viitattu 14.3.2016.
3. ↑  No Man's Sky sheds light on the dark side of what you can do in its vast universe *GamesRadar+*. Viitattu 14.3.2016.
4. ↑  No Man's Sky: 18 Minute Gameplay Demo - IGN First  6.7.2015. IGN.
5. ↑  This man’s sky: Hello Games’ Sean Murray is making his dream game *Ars Technica*. Viitattu 14.3.2016.
6. ↑  GAMESCOM 2014: THE SUN WILL BURN OUT BEFORE YOU SEE ALL OF NO MAN’S SKY IGN.
7. ↑  No Man's Sky would take 5 billion years to explore Wired.
8. ↑  No Man’s Sky: A Vast Game Crafted by Algorithms  22.6.2014. MIT Tech Review.
9. ↑  Crossley, Robert: How to Play No Man's Sky: A Detailed Breakdown *Gamespot.com*.  3.3.2016. CBS Interactive Inc.. Viitattu 15.8.2016. (englanniksi)
10. ↑  Good, Owen S.: No Man's Sky will not need a PlayStation Plus subscription to play *Polygon.com*.  25.7.2016. Vox Media Inc.. Viitattu 15.8.2016. (englanniksi)
11. ↑  Machkovech, Sam: No Man’s Sky is in one man’s hands, thanks to leaked copy *ArsTechnica.com*.  30.7.2016. Condé Nast. Viitattu 22.8.2016. (englanniksi)
12. ↑  Schreier, Jason: No Man's Sky Fans Are Having A Meltdown Over Leaked Copies *Kotaku.com*.  1.8.2016. Univision Communications Inc.. Viitattu 22.8.2016. (englanniksi)
13. ↑  Sarkar, Samit: No Man’s Sky isn’t 30 hours long, silly *Polygon.com*.  4.8.2016. Vox Media Inc.. Viitattu 22.8.2016. (englanniksi)
14. ↑  No Man's Sky game copy 'leaked' *BBC.com*.  1.8.2016. British Broadcasting Corporation. Viitattu 22.8.2016. (englanniksi)
15. 1 2  Schreier, Jason: The No Man's Sky Review Copy Debacle *Kotaku.com*.  5.8.2016. Univision Communications Inc.. Viitattu 22.8.2016. (englanniksi)
16. ↑  Machkovech, Sam: No Man’s Sky street date broken by retailers, gameplay streams now online [Updated] *ArsTechnica.com*.  6.8.2016. Condé Nast. Viitattu 22.8.2016. (englanniksi)
17. ↑  Sarkar, Samit: No Man’s Sky servers being wiped before launch *Polygon.com*.  5.8.2016. Vox Media Inc.. Viitattu 22.8.2016. (englanniksi)
18. ↑  5.8.2016: Watch the first hour of No Man's Sky (update) *Polygon.com*.  5.8.2016. Vox Media Inc.. Viitattu 22.8.2016. (englanniksi)
19. ↑  Matulef, Jeffrey: No Man's Sky dev apologises for erroneous YouTube takedowns *Eurogamer.net*.  8.8.2016. Gamer Network Ltd.. Viitattu 22.8.2016. (englanniksi)
20. ↑  Hussain, Tamoor: First No Man's Sky Update Detailed, Early Copy Players Recommended to Delete Saves *Gamespot.com*.  7.8.2016. CBS Interactive Inc.. Viitattu 22.8.2016. (englanniksi)
21. 1 2  Walton, Mark: No Man’s Sky patch removes exploits, dramatically changes the game *ArsTechnica.com*.  8.8.2016. Condé Nast. Viitattu 22.8.2016. (englanniksi)
22. ↑  Fingas, Jon: 'No Man's Sky' day one patch changes large parts of the game *Engadget.com*.  7.8.2016. AOL Inc.. Viitattu 22.8.2016. (englanniksi)
23. ↑  Welsh, Oil: Our No Man's Sky review will be late, and here's why *Eurogamer.net*.  8.8.2016. Gamer Network Ltd.. Viitattu 22.8.2016. (englanniksi)
24. ↑  Stapleton, Dan: No Man's Sky Review (Arkistoitu versio alkuperäisestä.) *IGN.com*.  8.8.2016. Ziff Davis, LLC.  Arkistoitu 9.8.2016. Viitattu 22.8.2016. (englanniksi)
25. ↑  Brown, Peter: No Man's Sky Review in Progress *Gamespot.com*.  8.8.2016. CBS Interactive Inc.. Viitattu 22.8.2016. (englanniksi)
26. 1 2 3  Frank, Allegra: No Man's Sky players travel the exact same planet without ever crossing paths (update) *Polygon.com*.  10.8.2016. Vox Media, Inc.. Viitattu 15.8.2016. (englanniksi)
27. ↑  Phillips, Tom: No Man's Sky limited edition has online play icon hidden under sticker *Eurogamer.net*.  11.8.2016. Gamer Network Ltd.. Viitattu 15.8.2016. (englanniksi)
28. ↑  Conditt, Jessica: Yes, 'No Man's Sky' has a few issues *Engadget.com*.  811.8.2016. AOL inc.. Viitattu 15.8.2016. (englanniksi)
29. ↑  Makuch, Eddie: New No Man's Sky Patch Coming for "Most Critical Issues" *Gamespot.com*.  12.8.2016. CBS Interactive Inc.. Viitattu 15.8.2016. (englanniksi)
30. ↑  Schreier, Jason: The No Man's Sky Hype Dilemma *Kotaku.com*.  18.8.2016. Univision Communications Inc.. Viitattu 21.8.2016. (englanniksi)
31. ↑  Kuchera, Ben: Don't buy No Man's Sky on PC yet (Update: Some fixes inside) *Polygon.com*.  12.8.2016. Vox Media, Inc.. Viitattu 22.8.2016. (englanniksi)
32. 1 2  Hamilton, Kirk: No Man’s Sky Is Pretty Rough On PC [UPDATE] *Kotaku.com*.  12.8.2016. Univision Communications Inc.. Viitattu 22.8.2016. (englanniksi)
33. ↑  Makuch, Eddie: No Man's Sky PC and PS4 Patches Out Now [UPDATE] *Gamespot.com*.  18.8.2016. CBS Interactive Inc.. Viitattu 22.8.2016. (englanniksi)
34. ↑  Livingston, Christopher: Sean Murray: No Man's Sky's NPCs won't make you fetch "space-chickens" *PCGamer.com*.  3.3.2016. Future US, Inc.. Viitattu 22.8.2016. (englanniksi)
35. ↑  Kratsch, Benjamin: Sean Murray talks about the future of No Man’s Sky *Redbull.com*.  9.8.2016. Viitattu 22.8.2016. (englanniksi)
36. ↑  Makuch, Eddie: No Man's Sky Could Get Paid DLC *Gamespot.com*.  16.8.2016. CBS Interactive Inc.. Viitattu 22.8.2016. (englanniksi)
37. ↑  Vore, Bryan: An Assortment Of Lesser-Known No Man's Sky Facts *GameInformer.com*.  26.12.2014. Viitattu 22.8.2016. (englanniksi)[vanhentunut linkki]
38. ↑  Orland, Kyle: Hack the galaxy: The nascent No Man’s Sky PC modding scene *ArsTechnica.com*.  17.8.2016. Condé Nast. Viitattu 22.8.2016. (englanniksi)
39. ↑  Osborn, Alex: No Man's Sky Creator: Virtual Reality 'Would Be a Really Good Fit' *IGN.com*.  28.4.2016. Ziff Davis, LLC. Viitattu 22.8.2016. (englanniksi)

Aiheesta muualla
----------------

* *No Man’s Sky* MobyGamesissa (englanniksi)
* No Man's Sky:n verkkosivu
* Hello Gamesin Youtube-kanava
* Pelin kauppasivu (Steam)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:No Man's Sky  –  21.8.2016 versio (ID 735482277)